b'\n_START_ARTICLE_\nRen\xc3\xa9 Duguay-Trouin\n_START_PARAGRAPH_\nRen\xc3\xa9 Duguay-Trouin (1673.- 10. lipnja 1736.) je bio francuski moreplovac i gusar. Njemu u \xc4\x8dast, deset brodova Francuske ratne mornarice nazvano je njegovim imenom.\n_START_SECTION_\n\xc5\xbdivotopis\n_START_PARAGRAPH_\nPorijeklom iz Saint-Maloa, Duguay-Trouin se na brod prvi put ukrcava u \xc5\xa1esnaestoj godini. Kao \xc4\x8dlan posade gusarskog broda La Trinite vrlo brzo odaje svoju ratobornu narav koju \xc4\x87e ubudu\xc4\x87e samo potvr\xc4\x91ivati. Dvije godine kasnije dobiva svoje prvo zapovjedni\xc5\xa1tvo, nad brodom Danycan. 1694. zarobili su ga Englezi ali je uspio pobje\xc4\x87i i vratiti se u Francusku. U dobi od 23 godine predstavljen je kralju Louisu XIV. kao nada francuske mornarice. 1701. izbija Rat za \xc5\xa1panjolsku ba\xc5\xa1tinu te Duguay-Trouin i slu\xc5\xbebeno postaje \xc4\x8dasnik francuske mornarice. 1709. kralj mu je dodjelio plemi\xc4\x87ki naslov. 1711. (kada mu je bilo tek 38 godina) preuzima zapovjedni\xc5\xa1tvo na flotom od 17 gusarskih brodova, od \xc4\x8dega sedam linijskih brodova, s ukupno 5700 ljudi. Nakon tromjese\xc4\x8dne plovidbe flota napada Rio de Janeiro, tada na glasu kao neosvojivu portugalsku utvrdu, koju godinu dana ranije francuski gusari nisu uspjeli osvojiti. Flota Duguaya-Trouina iskrcava 3300 ljudi i poslije jedanaest dana opsade, Rio de Janeiro je osvojen juri\xc5\xa1em. Duguay-Trouin tra\xc5\xbei golemi otkup od Portugalaca. Dva mjeseca kasnije, uni\xc5\xa1tava neprjateljsku flotu i odlazi s 20 milijuna u svojim \xc5\xa1krinjama. Pad Rio de Janeira od ruku francuskih gusara imao je strahoviti odjek i potaknuo Britance i Nizozemce da poja\xc4\x8daju obranu svojih kolonija. Ovaj pothvat je Duguay-Trouinu donio \xc4\x8din "Lieutenant g\xc3\xa9n\xc3\xa9ral de la Marine" (admiral)._NEWLINE_Duguay-Trouin je svoju pomorsku karijeru okon\xc4\x8dao kao zapovijednik francuskih ratnih brodova sa zadatkom da \xc5\xa1titi francusku trgova\xc4\x8dku flotu od Berberskih korsara iz Al\xc5\xbeira. Umro je 1736., prerano ostario od mnogih borbenih pohoda.'